Àgora Grup de Teatre obri la 34 edició de la Mostra de Teatre
19 de Octubre de 2018

Carcaixent

La 34 Mostra de Teatre de Carcaixent comença esta nit amb l’estrena de l’obra de teatre Jugadors, d’Àgora Teatre, escrita per Pau Miró i dirigida per Vicent Giner. Els carcaixentins Xavi Lauder, Josemi Ortolà, Carles Teruel i Roberto Ripoll, interpreten quatre homes que se senten descol·locats i que solament troben en el joc la manera de poder recuperar el seu espai al món, amb els perills que açò pot comportar.

Demà continuarà la programació amb Cambuyón, de la companyia Un viaje del ritmo, un espectacle de danses percussives i urbanes que fa un recorregut cultural de ritmes, trobades, fusions i mestissatges a través del temps i de l’espai. El diumenge serà el torn de la producció valenciana «Separeu-vos, junts!», una còmedia de la Dependent Teatre que, a través de l’humor, recrea algunes de les situacions que poden viure els xiquets i les xiquetes quan els seus pares se separen.

L’obra Concerto a Tempo d’Umore obrirà el divendres el segon cap de setmana de la Mostra amb un muntatge còmic i musical que ha rebut nombrosos elogis de crítica i públic. El dissabte serà el torn de Solitudes, una producció basca de Kulunka Teatro que, també a través de l’humor, aprofundeix en la soledat i la incomunicació dels membres d’una família. Tancarà la mostra l’obra Cusco, de Wichita CO, interpretada per la carcaixentina Silvia Valero, qui va aconseguir el premi a la millor interpretació femenina de teatre 2018 pel seu paper en este «viatge escènic» cap a la recerca de la identitat pròpia.

Igual que en edicions anteriors, la Mostra de Teatre de Carcaixent torna a apostar per una oferta capdavantera i de qualitat, com així demostren els reconeixements i premis que han rebut les obres que s’hi interpreten. Així, Cambuyón va ser un dels espectacles nominats a «The Bessies», els premis de la dansa de la ciutat de Nova York, i Concerto a Tempo d’Umore va rebre el premi al millor director per a Jordi Purti a la Fira Fetén de Gijón 2018. Novament, els premis Max tenen el seu espai a la Mostra, Solitudes va estar premiada en l'última edició amb dos Premis Max, millor espectacle de teatre i millor composició musical.

Desirée Palma, regidora de Cultura, ha destacat el caràcter innovador que ha tingut i té la Mostra de Teatre de Carcaixent, «novament ens reafirmem en l’aposta per portar obres de primer nivell que, sense dubte, converteixen la Mostra de Teatre en un dels esdeveniments culturals de la temporada». La regidora ha volgut remarcar que moltes de les obres que formen part de la Mostra  es representen per primera vegada al País Valencià. Així, «ens trobem que mesos, o fins i tot anys després, les porten a poblacions més grans on no tenen tan gran acollida com a Carcaixent». Desirée Palma ha animat tota la població a acostar-se al Don Enrique «i continuar demostrant el compromís i estima que tenim els carcaixentins i carcaixentines pel teatre».

Les entrades es van posar a la venda el passat dilluns en l’àrea de Cultura de l’Ajuntament i en Instant Ticket i han tingut molt bona acollida. A hores d’ara s’han esgotat les entrades per a Jugadors i Concerto a Tempo d’Umore. Per a les restants obres, encara es poden comprar pels canals habituals i en la taquilla del teatre una hora abans del començament de l’espectacle.